| **NSV-12,7 Utios** |
| --- |
|  |
| **Tipas** | kulkosvaidis |
| **Variantai** | NSVT |
| **Konstruktorius** | G. Nikitinas, J. Sokolovas, V. Volkovas |
| **Šalis** | TSRS |
| **Sukurtas** | 1969 |
| **Naudotas** | nuo 1972 iki dabar |
| **Kalibras, mm** | 12,7 |
| **Šovinys, mm** | 12,7х108 mm |
| **Šaudymo sparta, n/min.** | 700-800 |
| **Svoris, kg** | 25 (be dėtuvės) 41 (su trikoju stovu) |
| **Ilgis, mm** | 1560 |
| **Vamzdžio ilgis, mm** | 1346 |
| **Pradinis greitis, m/s** | 870 |
| **Taikymo tolis, m** | 850 (tiesaus šūvio) |
| **Maks. šūvio nuotolis, m** | 2000 (1500 m prieš oro taikinius) |
| **Dėtuvė** | 50 ar 150 šovinių juosta |

**NSV** (kitaip *NSV-12,7* arba *NSV-12,7 Utios*; rus. *НСВ-12,7 Утёс*, kur *НСВ* reiškia *Никитина-Соколова-Волкова*) – sunkusis 12,7 mm kalibro tarybinis kulkosvaidis, sukonstruotas G. Nikitino (*Г. И. Никитин*), J. Sokolovo (*Ю. М. Соколов*) ir V. Volkovo (*В. И. Волков*).

NSV buvo sukonstruotas tam, kad pakeistų Antrojo pasaulinio karo laikų kulkosvaidį DŠK. Į ginkluotę priimtas 1971 m.

Paskirtis
---------

Lenkijos kariuomenės Hummer’is su NSV kulkosvaidžiu
Zenitinis NSV kulkosvaidis specialiame stove
Naujosios Irako armijos rankas T-72 su NSV kulkosvaidžiu (2006 m.)
Konstruojant NSV buvo numatyta, kad kulkosvaidis bus universalus ir naudojamas kaip:

* pėstininkų palaikymo ginklas – su lengvu trikoju stovu
* zenitinis kulkosvaidis – su specialiais zenitiniais stovais ar įrenginiais
* šarvuočių ir tankų kulkosvaidis
* mažųjų laivų kulkosvaidis

NSV naudojamas ir ant tankų:

* NSV – ant T-72
* NSVT – ant T-64 ir T-80

Palyginimas su DŠK
------------------

Palyginus su DŠK, NSV yra:

* lengvesnis
* turi didesnę šaudymo spartą
* patikimesnė automatika, ypač dirbant nepalankiomis sąlygomis
* patogesnis šaudyti uždarose ertmėse – išskiria mažiau kenksmingų dujų
* pigiau ir greičiau pagaminamas, kadangi paprastesnis ir jam reikia mažiau metalo.

Istorija
--------

NSV sukonstruotas Tuloje, CKIB SOO (*Тульское ЦКИБ СОО*), 7-ojo dešimtmečio pabaigoje kaip pakaitalas pasenusiam sunkiajamm 12,7 mm kalibro kulkosvaidžiui DŠK. Tie patys konstruktoriai buvo ką tik dalyvavę 7,62 mm universaliojo kulkosvaidžio konkurse, kurį laimėjo M. Kalašnikovo kulkosvaidis.

NSV gamybai buvo organizuota nauja gamykla „Metalist" Uralske (Kazachstanas), kadangi Kovrovo ginklų gamykla ZID buvo perkrauta. Gamybą Uralske organizavo daug patyrusių ginklininkų inžinierių ir darbininkų iš Tulos, Kovrovo, Iževsko ir kitų ginklų gamybos centrų. NSV gamyboje buvo panaudota daug tuometinių technologinių naujovių, kurių iki tol šaulių ginklų gamyboje niekas nenaudojo. Pvz. graižtvas darė elektrochemiškai, vamzdžio kanalą chromavo čiurkšlinio chromavimo technologija.

NSV kulkosvaidžius pagal tankų T-72 licencijas gamino Bulgarijos, Indijos, Lenkijos ir Jugoslavijos gamyklos. Jugoslavų NSV versija vadinasi M87.
  
Licenciją turėjo ir Iranas, bet nežinoma, ar jie gebėjo pradėti NSV gamybą.

Dabar Rusijoje NSV ima išstumti kulkosvaidis *Kord*, kuris ir buvo sukonstruotas NSV pakeisti, kadangi NSV buvo gaminamas Kazachstane. Pasidarė sunkiau gauti atsarginių NSV dalių iš gamyklų Ukrainoje ir Kazachstane.

Variantai
---------

### NSVT

NSVT (tankinis NSV) – identiškas NSV kulkosvaidžiui, skiriasi tvirtinimo įtaisais. NSV paprastai įtaisomi ant tankų bokštelių kaip savigynos ir zenitinis kulkosvaidis. Ant tanko įtaisomas NSVT turi specialų amortizuojantį guolį, elektrinį nuleistuką, horizontalaus ir vertikalaus taikymo mechanizmus ir kolimatorinį taikiklį.

### Utios-M

*Pagrindinis straipsnis – Utios-M*.
Kulkosvaidis NSV panaudotas laivo bokšteliniame kulkosvaidžio įrenginyje *Utios-M 12,7* (rus. *Утес-М - 12,7*).

|  |  |
| --- | --- |
|  | **Vikiteka: NSV Utios** – vaizdinė ir garsinė medžiaga  |

Nuorodos
--------

* NSV-12,7 „Utjos" heavy machine gun (USSR/Russia) Archyvuota kopija 2007-10-24 iš Wayback Machine projekto.
* Пулемет НСВ «Утес» Archyvuota kopija 2008-04-23 iš Wayback Machine projekto.
* Пулемет НСВ-12,7 Archyvuota kopija 2008-06-05 iš Wayback Machine projekto.
* НСВ «Утес». Крупнокалиберный пулемет Archyvuota kopija 2007-01-02 iš Wayback Machine projekto.